হাওড়ার আমতায় হঠাৎই চমকে দেবার মত ঘটনা ঘটেছে। গ্রাহকদের একাংশের মতে, এটা নির্ঘাত ভুতুড়ে কান্ড! দুটি রাষ্ট্রায়ত্ত ব্যাঙ্কে অনেক গ্রাহকেরই অ্যাকাউন্টে কারোর ৬ হাজার, কারোর আবার ১০ হাজার টাকা ঢুকেছে। কারও আবার ৩০, তো কারও ৫০, ৬০ বা ৯০ হাজার টাকা ঢোকার ঘটনারও নজির রয়েছে।

এই বিষয়ে অন্যান্য খবর

‘কৌন বনেগা ক্রোড়পতি’-র নকল করে প্রতারণার জাল, টাকার নয়ছয় হতে পারে হোয়াটসঅ্যাপেই 


এমন ঘটনা নিয়েই আপাতত সন্দেহের বাতাবরণ সংশ্লিষ্ট গ্রাহকদের মনে। প্রশ্ন উঠতে শুরু করেছে, প্রধানমন্ত্রী নরেন্দ্র মোদী কি তবে তাঁর কথা রাখলেন? গ্রামের লোকেদের অ্যাকাউন্টে তাই কী ঢুকছে টাকা? প্রধানমন্ত্রী মোদী নিজে গরিব মানুষদের ব্যাঙ্ক অ্যাকাউন্টে ১৫ লক্ষ টাকা করে দেওয়ার কথা বলেছিলেন একসময়। তা নিয়ে রাজনৈতিক মহলে এখনও চর্চা রয়েছে। অবশেষে হয়তো তিনিই সেই টাকা পাঠাতে আরম্ভ করেছেন, এমনই বিশ্বাস গ্রামের লোকেদের মধ্যে।
দেখুন ভিডিও...
 

শুক্রবার এরকমই ঘটনার সাক্ষী থেকেছে জয়পুর থানার ভাটোরা ও ঘোড়াবেড়িয়া-চিতনান গ্রাম পঞ্চায়েত এলাকায়। বেশ কিছু গ্রামবাসীর অ্যাকাউন্টে টাকা জমা পড়ার এসএমএস বার্তা এসেছে মোবাইল নম্বরে৷ এই নিয়ে তুমুল চাঞ্চল্য ছড়িয়েছে এলাকায়৷ প্রায় ২০০জন গ্রাহক নিকটবর্তী সাইবার ক্যাফেতে গিয়ে ব্যালেন্স চেক করেছেন। কেউ কেউ আবার এটিএম কার্ডের মাধ্যমে টাকা তুলেও নিচ্ছেন।
এর ফলে যে গ্রাহকদের অ্যাকাউন্টে টাকা আসেনি, তাদের মধ্যে আবার ক্ষোভ তৈরি হয়েছে৷ এদিকে, পাঁচদিন ধরে ব্যাঙ্ক ধর্মঘট থাকার জন্য ব্যাঙ্ক কর্তৃপক্ষের সঙ্গেও কেউ যোগাযোগ করতে পারছেন না। সোমবার ব্যাঙ্ক খুললেই সব স্পষ্ট হবে বলে গ্রাহকরা মনে করেছেন। তবে কারোর কারোর মতে, এটা ফসল বিমার টাকাও হতে পারে। সবমিলিয়ে সন্দেহ, আনন্দ, দুশ্চিন্তার দোলাচলে গ্রাহকরা। আর কিছু গ্রাহকরা টাকা না পেয়ে রাগে ফুঁসছেন।